УТВЪРДИЛ:

МИНИСТЪР НА РЕГИОНАЛНОТО РАЗВИТИЕ И БЛАГОУСТРОЙСТВОТО

ПЕТЯ АВРАМОВА

**МЕТОДИЧЕСКИ указания**

**ЗА РАЗРАБОТВАНЕ И ПРИЛАГАНЕ НА**

**ОБЛАСТНИ СТРАТЕГИИ за развитие (ОсР) ЗА ПЕРИОДА 2021-2027 г.**

София, 2019 г.

# Съдържание

[Въведение 3](#_Toc2079792)

[Общи условия и изисквания за разработване на Областните стратегии за развитие](#_Toc2079793)

[1 Цели и обхват на ОСР 5](#_Toc2079794)

2. [Процес на разработване и период на действие на ОСР:](#_Toc2079795)

3. Наблюдение и оценка на Областните стратегии за развитие

4. Специфични изисквания за разработване на ОСР

[4.1. Структура на ОСР 12](#_Toc2079797)

4.2 Насоки за разработване на съдържание на ОСР

4.2.1 Анализ на икономическото и социалното състояние на областта

4.2.2 Цели и приоритети за развитие на областта за периода 2021-2027 г.

4.2.3 Обща оценка на необходимите ресурси за постигане целите на стратегията

4.2.4 Териториален обхват на идентифицираните територии със специфични характеристики и районите за целенасочена подкрепа. Необходими мерки и средствата за реализация на дейности в тези територии;

4.2.5Насоки и мерки за развитие на териториалното сътрудничество

4.2.6Критерии за оценка на изпълнението на стратегията

4.2.7 Стратегически насоки за разработване на целите и приоритетите на общинските планове за развитие

4.2.8 Описание на необходимите действия за прилагане принципа на партньорство и осигуряване на информация и публичност

# Въведение

Настоящите Методически указания (по-нататък „Указанията”) се издават на основание на чл. 17, т. 9 от Закона за регионално развитие (ЗРР) и имат за цел определяне на унифицирани процедури за възлагане, изработване, оценка, одобряване и прилагане на областните стратегии за развитие (ОСР). В настоящия документ са взети под внимание и новите подходи в прилагането на регионалната политика в страната и са представени общите условия и изисквания за разработване на ОСР.

Областната стратегия за развитие (ОСР) е важна част от системата за стратегическо планиране на устойчиво интегрирано регионално и местно развитие и се разработва в контекста на актуалното социално-икономическо състояние на областта и в съответствие със стратегическата ориентация на регионалната политика в Европейския съюз и националните цели и приоритети за регионално развитие при съобразяване с нормативната и институционалната среда за нейното прилагане, наблюдение и оценка. Документът се разработва в съответствие с регионалния план за развитие и с перспективите за пространствено развитие, определени от регионалната схема за пространствено развитие на областта.

Ключовите моменти при разработването на областната стратегия за развитие обхващат:

* съобразяване с новите цели и приоритети, както и с финансовите условия на политиката за сближаване на ЕС през периода 2021-2027 г. и предвижданията на оперативните програми, които ще бъдат изпълнявани в тази стратегическа рамка;
* постигане на по-добро съответствие и взаимодействие с регионалния план за развитие на съответния район от ниво 2 и очертаване на стратегически перспективи за реализация на общинските планове за развитие на общините на територията на областта;
* формулиране на цели и приоритети на развитието с ясни териториални измерения и въздействие, както и съответстващи на потенциала и перспективите за развитие на територията;
* ефективна координация и допълване на секторните цели и приоритети за развитие на областта;
* съответствие с условията и реда, включително сроковете за изготвяне, съгласуване, приемане, актуализиране и изпълнение на стратегията съгласно нормативните изисквания;
* стратегическо наблюдение и оценка на постигнатите резултати и въздействие върху регионалното развитие, основани на система от индикатори и използване на данни от надеждни източници на информация;
* развитие на териториалното сътрудничество за осъществяване на съвместни дейности за постигане целите на регионалното развитие, включително с трансграничен, междурегионален и транснационален характер;
* включване на всички заинтересовани страни и партньори в плановия процес и осигуряване на публичност, прозрачност и информация при изпълнението на стратегията;
* развитие на административния капацитет за стратегическо планиране, програмиране и управление на проекти, включително прилагане на иновативни управленски практики и стратегии за ефективна координация на политики и инструменти за развитие на областта;
* идентифициране на подходящи механизми и стимули за насърчаване на балансирано и устойчиво местно развитие и концентрация на ресурсите в най- необлагодетелстваните територии.

Областните стратегии за развитие следва да бъдат разработени и в съответствие с целите на кохезионната политика на ЕС за периода 2021-2027 г.

Постигането на взаимодействие между различните документи за стратегическо планиране се осъществява и в процеса на тяхното разработване, като се отчитат йерархичните нива и логическата обвързаност между тях, определени с националното законодателство за регионалното развитие. За осигуряване на необходимите условия и изпълнение на изискванията за разработване и изпълнение на областната стратегия за развитие взаимодействието между областната администрация и общинските администрации на общините в областта, както и взаимодействието на Областния съвет за развитие с Регионалния съвет за развитие на съответния район от ниво 2 имат решаващо значение и роля.

1. **Цели и обхват на ОСР**

Областната стратегия за развитие е средносрочен документ за стратегическо планиране на регионалното развитие на съответната област (район от ниво 3), който се разработва в съответствие с регионалния план за развитие на района от ниво 2. С областната стратегия за развитие се определят средносрочните цели и приоритети за устойчиво интегрирано регионално и местно развитие, като се отчитат специфичните характеристики и потенциалът на областта.

1. **Процес на разработване и период на действие на ОСР**

* Областната стратегия за развитие се разработва за 7-годишен период, който съвпада с периода на действие на регионалния план за развитие.
* Областният управител организира изработването, съгласуването и актуализирането на областната стратегия за развитие.
* Областният управител осъществява координация и контрол върху процеса на разработване на областната стратегия за развитие.
* Разработването на областната стратегия за развитие се извършва чрез възлагане от областния управител в съответствие с методическите указания, дадени от министъра на регионалното развитие и благоустройството.
* Проектът на областната стратегия за развитие се обсъжда и съгласува в съответния регионален съвет за развитие по предложение на областния управител.
* Областната стратегия за развитие се приема от областния съвет за развитие по предложение на областния управител в срок 6 месеца преди началото на периода на нейното действие.
* Областната стратегия за развитие и решението на областния съвет за развитие за нейното приемане се публикуват на страницата на областната администрация в интернет и на [портала за обществени консултации](http://www.strategy.bg/) на Министерския съвет.

1. **Наблюдение и оценка на Областните стратегии за развитие**

* За реализацията на ОСР се извършва междинна оценка към средата на периода на тяхното действие.
* За изпълнението на ОСР се извършва последваща оценка не по-късно от една година след изтичането на периода на тяхното действие.
* Оценките се извършват чрез възлагане при условията и по реда на Закона за обществените поръчки от областните управители.
* За осигуряване на информация и публичност на изпълнението на областната стратегия за развитие се изготвят междинен и окончателен доклад. Изготвянето на докладите се организира от областния управител, съгласно Правилника за прилагане на Закона за регионалното развитие, като те се обсъждат и одобряват от областния съвет за развитие по предложение на областния управител.
* Междинният доклад и окончателният доклад за изпълнението на областната стратегия за развитие се изготвят, като се отчитат резултатите от междинната и последващата оценка на изпълнението й.
* За осигуряване на информация и публичност на изпълнението на областната стратегия за развитие се изготвят междинен и окончателен доклад, които се публикуват на страницата на областната администрация в интернет и на портала за обществени консултации на Министерския съвет.

1. **Специфични изисквания за разработване на ОСР:**

# 4.1 Структура на ОСР:

Изискванията към структурата включват разработване на основни елементи като:

1. Анализ на икономическото и социалното състояние на областта;
2. Целите и приоритетите за развитие на областта за плановия период;
3. Обща оценка на необходимите ресурси за постигане целите на стратегията;
4. Териториалния обхват на идентифицирани територии със специфични характеристики или районите за целенасочена подкрепа;
5. Мерките и средствата за реализация на дейности в идентифицираните територии със специфични характеристики или райони за целенасочена подкрепа;
6. Насоки и мерки за развитие на териториалното сътрудничество;
7. Критериите за оценка на изпълнението на стратегията;
8. Стратегически насоки за разработване на целите и приоритетите на общинските планове за развитие;
9. Описание на необходимите действия за прилагане принципа на партньорство и осигуряване на информация и публичност.

# Съдържание на ОСР:

Съдържанието на ОСР като документ за стратегическо планиране обхваща следните по-важни моменти:

* Представяне на аналитичната част на документа в кратък, ясен и целенасочен формат с оглед адресиране на ключовите проблеми и предизвикателства пред развитието на областта в средносрочен и дългосрочен план;
* Реалистична оценка на нуждите от развитие, потенциала на областта, външните и вътрешните фактори, които могат да окажат въздействие върху планираните интервенции;
* Разработване на визия, цели и ограничен брой приоритети на стратегията за развитие, които произтичат от анализа на състоянието и тенденциите, съобразени са с контекста на регионалната политика и могат да бъдат постигнати за определения период, като се приложи система от обективно проверими индикатори за резултати и въздействие;
* Елементите от съдържанието на документа трябва да бъдат ясни, обосновани и разбираеми с оглед публичното им представяне и ангажиране на вниманието и участието на икономическите и социалните партньори, гражданското общество и хората, живеещи и работещи на територията на областта.

***4.2.1 Анализ на икономическото и социалното състояние на областта***

Необходимо е в синтезиран вид анализът да отразява спецификата на съответната територия, за да може на тази база в стратегическата част да се обоснове предлаганият подход за развитие за периода 2021-2027 г. Като резултат от анализа следва да се идентифицират и териториално да се дефинират конкретните за областта проблеми, да се направят изводи и да се посочат тенденциите за развитие, като се опише потенциалът за развитие на областта. Потенциалът за развитие се определя, като се анализират тези елементи, които са характерни за съответната територия и ще са в подкрепа на нейното бъдещо развитие.

Разработването на аналитичната част на ОСР се изготвя и на базата на информацията и данните от Социално-икономическия анализ на районите в Република България, възложен от Министерството на регионалното развитие и благоустройството на Националния център за териториално развитие ЕАД.

Основните елементи в анализа на състоянието и тенденциите в развитието на областта следва да обхващат:

* *Обща характеристика/профил на областта;*
* *Икономика и конкурентоспособност;*
* *Социален капитал, социална интеграция и включване;*
* *Инфраструктурно развитие, свързаност и достъпност;*
* *Екологично състояние и рискове;*
* *Административен капацитет, междуинституционална координация и съгласуваност на политиките;*
* *SWOT-анализ.*

Анализът трябва да обхваща текущото състояние и настъпилите съществени промени- постигнати успехи и положителни тенденции, както и продължаващи диспропорции, негативни тенденции и проблеми през изминалия период на действие на областната стратегия за развитие. При разработването на анализа е необходимо да се използват актуални статистически данни на съответното териториално ниво, които позволяват сравнимост и преценка на дълбочината и мащаба на регионалните различия и дисбаланси и оттук формулиране на адекватна стратегия за преодоляване на проблемите и предизвикателствата и постигане на устойчиво развитие.

* + 1. ***Цели и приоритети за развитие на областта за периода 2021-2027 г.***

Целите и приоритетите, които могат да залегнат в областната стратегия за развитие през плановия период 2021-2027 г., следва да отразяват общите очаквания и предизвикателства пред бъдещото прилагане на регионалната политика в България и ЕС и отговорностите и капацитета на регионалните власти и партньорите за ефективно планиране, координация, наблюдение и оценка на развитието на областта през този период.

Целите и приоритетите за устойчиво интегрирано развитие на областта се разработват и оценяват в тяхната съвкупност и взаимодействие, като се постигне вътрешна и външна съгласуваност. Вътрешната съгласуваност предполага логическа връзка между целите и избраните приоритети за тяхната ефективна реализация, както и между самите цели и приоритети с оглед избягване дублирането на усилия, неефикасно използване на ресурси и постигането на противоречиви и частични въздействия при решаване на проблемите. Външната съгласуваност на стратегическата рамка за развитие поставя като изискване съобразяването с политическия контекст и приоритети в областта на регионалната политика на национално и европейско ниво, както и с условията за достъп до финансовите ресурси за подпомагане на регионалното развитие и местното развитие. В Приложение 3 към методическите указания е представен индикативен модел (алгоритъм) за разработване на целите и приоритети на стратегиите и плановете за регионално и местно развитие.

Основно изискване по отношение на ОСР за периода 2021-2027 г. е прилагането на интегриран подход на развитие, т.е. подход на тясна координация на различните публични политики на базата на местните специфики. Интегрирането на различни секторни дейности за въздействие представлява компонент на съобразеното с конкретното място разработване на политика. Жилищното строителство, транспортът, заетостта, качеството на околната среда и множество социални елементи си взаимодействат, за да окажат влияние на икономическото развитие. При интегрирания подход за развитие трябва да се търси възможност да се определи как тези институционално отделни елементи си въздействат взаимно. Принципът на интегрирания подход следва да бъде водещ при разработването на стратегическия документ и съответно да бъде прилаган по отношение на всяка част от неговата структура.

Областните стратегии за развитие следва да се разработват в посока интегрирано опазване на околната среда и в тази връзка, екологичните въпроси следва да бъдат отразени и разгледани на възможно най-ранен етап в процеса на стратегическото планиране, т.е. още по време на анализа на ситуацията, така че да залегнат по подходящ начин впоследствие в определените стратегически цели, приоритети и мерки.

Интеграцията на екологичните проблеми в регионалното планиране е непрекъснат процес, който следва да започне възможно най-рано – преди да са определени политическите и стратегически цели, мерки и приоритети.

Изготвянето на тематични анализи в сферата на околната среда е изключително важно за адекватното интегриране на екологични цели на всички нива. Aнализът на природноресурсния потенциал и състоянието на околната среда разкрива общите тенденции в състоянието на околната среда, настъпилите и/или очаквани промени, главните проблеми и възможностите за тяхното разрешаване. При анализа задължително трябва да бъдат използвани достоверни и актуални данни от официални източници - Националния статистически институт, РИОСВ и др. В анализа следва да бъдат разгледани състоянието на околната среда по компоненти, развитието на мрежата от различни категории защитени територии, както и зоните, включени в националната екологична мрежа НАТУРА 2000.

В социално-икономическия анализ на територията следва да бъде обърнато внимание на проблемите, които оказват влияние както върху състоянието на околната среда, така и върху социално-икономическото развитие в съответния регион, необходимо е да бъдат поставени и цели за адаптиране към климатичните промени и за намаляване на риска от природни бедствия.

Анализът на инфраструктурната обезпеченост следва да се фокусира върху водоснабдителната, канализационната, транспортната, електроснабдителната и екологичната инфраструктура в територията. Тук трябва да се обърне внимание на показателите, свързани както със съществуващата екологична инфраструктура (ПСОВ, депа и инсталации за оползотворяване на отпадъци, алтернативни източници на енергия и др.), така и на нуждата от изграждане на такива съоръжения, потенциала и възможностите за развитие нови проекти в съответните сфери (например възобновяема енергия или енергийна ефективност), необходимите инвестиции и др. Внимание следва да бъде обърнато и на мащабни инфраструктурни проекти, които могат да окажат негативно въздействие върху околната среда и качеството на живот в региона.

В частта, отнасяща се до анализа на екологичното състояние и рисковете е необходимо да се включат мерки и дейности за адаптиране към климатичните промени и за намаляване на риска от природни бедствия. Климатичните фактори (глобалното затопляне, природните бедствия, рисковите територии и зони) имат значително влияние върху подходите в регионалното и пространственото планиране. Климатичните промени, заемащи важно място във всички европейски документи, са дали отражение и върху разработваните концепции и стратегии за пространствено планиране на държавите в ЕС, върху управлението на водите, земята и природните ценности.

Следва да бъдат обобщени изводите от анализ, свързани с климатичните промени и да бъде описана връзката между идентифицираните в анализите рискове и проблеми и формулираните цели и мерки в стратегическата част на документа.

Стратегическите документи в областта на околната среда на национално и европейско ниво поставят общи цели и редица изисквания, свързани с изменението на климата и адаптация към климатичните промени, които следва да бъдат интегрирани в процеса на планиране на регионалното развитие и бъдат съобразени с характерните особености и проблеми на всеки район, област или община. Основната цел е да се определи доколко и по какъв начин процесите на регионалното развитие влияят върху състоянието на околната среда и качеството на живот в определена територия, какви са основните проблеми и възможните мерки за тяхното решаване, какви дейности и съответно ресурси ще бъдат необходими за това през съответния период на планиране. Интеграцията на екологичните проблеми в регионалното планиране е непрекъснат процес, който следва да започне възможно най-рано – преди да са определени политическите и стратегически цели, мерки и приоритети.

При разработването на ОСР следва да се вземе под внимание и разработения проект на „Национална стратегия за адаптация към изменението на климата и План за действие“. Рамковият документ очертава стратегическата рамка и приоритетни направления за адаптация към изменението на климата на национално и секторно равнище в периода до 2030 г., дефинира възможни мерки за намаляване уязвимостта на страната от климатичните промени и за подобряване капацитета за адаптиране на природните, социалните и икономическите системи към неизбежните и проявяващи се с по-силен интензитет въздействия от изменението на климата. В Плана за действие са предложени конкретни дейности по сектори, като е включена информация за техния приоритет, показатели за изпълнение, отговорни институции, партньори и т.н. и които биха могли да залегнат в РСПР.

Изготвянето на РСПР да бъде съобразено с програмите от мерки в плановете за управление на речните басейни и с програмите от мерки в плановете за управление на риска от наводнения към басейновите дирекции.

Екологичната проблематика следва да бъде неразделна част от формулираните цели и да намери адекватен израз чрез формулиране на мерки за адаптиране към климатичните промени и за намаляване на риска от природни бедствия, като се отчита спецификата на съответната територия. Изпълнението на тези мерки следва да бъде обвързано със система от индикатори, позволяващи оценка на напредъка за периода на действие на съответния стратегически документ.

На тази основа следва да бъдат формирани изводи, които да послужат за SWOT анализа и обосноваването на конкретни цели, приоритети и мерки в стратегическата част. Тъй като SWOT анализът се явява обобщаващият фундамент на стратегическите документи, в него трябва да бъдат отразени съществуващите проблеми (местни и външни за територията), които са свързани с глобални тенденции или екологични проблеми (промени в климата, загуба на биоразнообразие, деградация на почви и пр.). Резултатите от всички анализирани показатели могат да бъдат визуализирани с подходящи карти и други графични материали.

* + 1. ***Обща оценка на необходимите ресурси за постигане целите на стратегията***

Оценката на необходимите ресурси за реализация на стратегията за развитие на областта *(вж. Приложение1)* се извършва на основата на идентифицираните икономически и финансови механизми и инструменти за мобилизиране на средства в подкрепа и за постигане на целите и приоритетите на развитието. За целта се прилагат аналитични и прогностични методи, които позволяват реалистично определяне на необходимите за областта финансови средства, които могат да бъдат мобилизирани по основните механизми и нормативно определени източници на финансиране на регионалното развитие.

Финансовите ресурси за изработване, актуализиране и отчитане изпълнението на областната стратегия за развитие се осигуряват в рамките на бюджета на съответната областна администрация

За извършване на експертната оценка на ресурсите е необходимо наличната информация за източници на финансиране да бъде систематизирана по начин, който дава възможност за обвързване с целите и приоритетите на областната стратегия за развитие за целия период на нейното изпълнение, както и по години. Бъдещите оценки на постигнатия напредък по финансовите индикатори за изпълнението на ОСР ще се базират на тази информация, както и на обобщените резултати и аналитичния преглед на финансовото изпълнение на ключови проекти по оперативните програми, имащи териториални измерения и допринасящи за реализиране на съответните стратегически цели и приоритетни направления, залегнали в стратегията.

При извършване на оценката трябва да се отчитат видовете, условията и ограниченията, определени за допустимите разходи по операциите и проектите, съфинансирани със средства от фондовете на ЕС, както и изискванията на законодателството за държавните помощи и защита на конкуренцията.

* + 1. ***Териториален обхват на идентифицираните територии със специфични характеристики и районите за целенасочена подкрепа. Необходими мерки и средствата за реализация на дейности в тези територии***

Ако е приложимо, в ОСР могат да се дефинират територии със специфични характеристики и райони за целенасочена подкрепа, които могат да бъдат периферни, изоставащи в развитието територии – територии в икономически упадък, територии, обхванати от интензивни процеси на обезлюдяване и др.), за които е необходимо да се предприемат мерки за смекчаване на регионалните диспропорции в развитието. Идентифицирането на такива територии следва да бъде основано на задълбочен анализ на състоянието на територията на областта, като в случай на дефиниране на такива територии, за тях следва да бъдат обосновани и предложени подходящи мерки и необходими средства за реализация на дейности в тях..

* + 1. ***Насоки и мерки за развитие на териториалното сътрудничество***

За плановия период 2021-2027 г. е необходимо да се насърчат публичните органи и местните власти към изпълнението на проекти, като прилагат принципа на партньорство и изпълняват и надобщински проекти от регионално значение. Целта е постигането на синергичнен ефект и постигането на реални резултати от значение за цялата област/район.

Новото законодателно предложение на Европейската комисия за Кохезионната политика за периода след 2020 г. открива нови перспективи за промяна на подхода и политиката на инвестициите. Те са свързани с въвеждането на нов регионален подход на въздействие и инвестиции в интегрирани мерки, съобразени със спецификата на регионите, с насърчаване на партньорството между общини, области и региони, така че фокусът да бъде върху инвестиции с висока добавена стойност за Европейския съюз. Засилването на териториалното измерение на политиката на сближаване чрез новата цел „Европа по-близо до гражданите“ и въвеждането на по-гъвкав подход за многофондово финансиране дават възможност за регионализиране на инвестициите и фокус върху местния потенциал и нуждите на конкретните територии. Засилването на децентрализирания подход на управление на програмите, от своя страна, също е предпоставка за изпълнение на инвестиции с висока добавена стойност.

Във връзка с горното, в ОСР следва да се идентифицират сектори и области, в рамките на които различни заинтересовани страни в областта (общински администрации, публично-частни партньорства и др.) могат да изпълняват съвместни проекти и инициативи за развитие на териториалното сътрудничество.

***4.2.6 Критерии за оценка на изпълнението на стратегията***

Областната стратегия за развитие се оценява, като се използват определени критерии за нейното изпълнение. Използваните критерии имат ключово значение за извършване на обективна междинна и последваща оценка на цялостното изпълнение на стратегията.

Критериите за оценка на изпълнението на областната стратегия за развитие са свързани с въздействието и постигането на целите и приоритетите за устойчиво интегрирано развитие на областта и служат за качествени и количествени оценки от гледна точка на:

* адекватност на нуждите от развитие и съответствие с политиката за регионално развитие в страната и в ЕС;
* реалистичност и приложимост по отношение състоянието и очакваните промени в социално-икономическия профил на областта в сравнение с други области от съответния район от ниво 2 и по отношение на средните показатели в страната.
* политическа и социална ангажираност, капацитет на институциите и партньорите за прилагане на политиката за устойчиво интегрирано регионално и местно развитие;
* ефективност на стратегията за постигане на желаните резултати и въздействие;
* ефикасност на използваните финансови ресурси за постигане на целите и приоритетите за регионално развитие;
* устойчивост и възможности социално-икономическите, институционалните и екологичните ефекти от изпълнението на стратегията да продължат в средносрочен или дългосрочен период от време.

Избраните критерии за оценка на изпълнението трябва да позволяват интегриране и отчитане по специфичен начин на общите индикатори в областта на регионалната политика и за постигане на растеж и заетост чрез ЕСИФ за периода 2021-2027 г. (Приложение 2).

***4.2.7 Стратегически насоки за разработване на целите и приоритетите на общинските планове за развитие***

Принципите на местното самоуправление обхващат правото и реалната способност на местните власти да регулират и управляват в рамките на законовите изисквания съществена част от публичните политики и дейности, като поемат съответните отговорности, планират, прилагат и контролират дейности в полза на местните общности. Формулирането на политики и стратегически насоки, процесите на планиране, програмиране, наблюдение и оценка на мерки, засягащи развитието на общините, трябва да бъдат извършвани в сътрудничество и партньорство със заинтересованите страни, в т.ч. и с местните власти. Взаимодействието в тази насока е необходимо за ефективна подготовка и реализация на цялостната политика за регионално развитие, тъй като конкретните резултати и въздействия остават на местно ниво и общините имат ключова роля за мобилизиране на местния потенциал, активност и съдействие за постигане на целите на развитието.

Областната стратегия за развитие има за задача да очертае стратегическите насоки, с които общинските планове за развитие за общините на територията на областта трябва да се съобразят с оглед постигане на общите цели и приоритети, залегнали в стратегията за развитие на областта. С ОСР се идентифицират общи проблеми и потребности и се определят общи цели и приоритети за балансирано и устойчиво развитие на територията на областта, като общините следва по подходящ начин да отразят и да интегрират тези цели и приоритети в своите собствени стратегии и планове за развитие. В процеса на разработване на общинските планове за развитие се определя конкретният начин за интегриране на общите за областта цели и приоритети на регионалното развитие, като общината може да направи своя избор и да адресира само част от приоритетите, които имат пряко отношение към развитието на общината съгласно нейната специфика.

Насоките за постигане на съгласуваност и взаимодействие в процеса на стратегическо планиране на регионалното и местното развитие се основават на няколко важни *предпоставки,* които следва да бъдат отчетени при разработването на областната стратегия за развитие:

* Стратегическото планиране на устойчиво интегрирано развитие на областта е свързано с процес на консултиране и постигане на съгласие между общините за общите за региона приоритети, които могат да бъдат реализирани само с общите усилия на общините, като същевременно се отчита спецификата на всяка община и възможния принос, който ще бъде дефиниран в съответния общински план за развитие. По-конкретно, този консултативен процес трябва да даде ориентири за определяне на приоритетните области за междуобщинско сътрудничество, съвместно разработване и реализация на междуобщински проекти и участие в големи проекти с регионално значение;
* Ресурсите за интегрираното регионално и местно развитие следва да бъдат съсредоточени в териториален, тематичен и финансов аспект там, където има най-голяма нужда и потенциал за развитие с оглед намаляване на вътрешнорегионалните различия и дисбаланси;
* Важно условие и задача е да бъдат обединени усилията за по-добър достъп до средства от фондовете на ЕС за целите на регионалното и местното развитие през периода до 2027 г. В това отношение е необходимо укрепване на административния капацитет на областно и на общинско ниво. Подобреното междуинституционално сътрудничество може да осигури допълнителни ресурси за идентифициране на проектни идеи, извършване на предварителни проучвания, осигуряване на техническа помощ и разработване на механизми за ефективно управление и контрол на проекти, съфинансирани от фондовете на ЕС или от други международни източници.
* Прилагането на принципа на партньорство и постигането на съгласие по приоритетите за регионално развитие изискват добра координация между регионалните и местните власти и включване на повече партньори и участници в процеса на обсъждане и вземане на решения, което подобрява качеството на документите за планиране на развитието както на областно ниво, така и на общинско ниво.
  + 1. ***Описание на необходимите действия за прилагане принципа на партньорство и осигуряване на информация и публичност***

При разработването на областната стратегия за развитие, както и в процеса на нейното изпълнение, трябва да бъдат осигурени предпоставки за прилагане на принципа за партньорство, публичност и прозрачност на всички етапи при провеждане на политиката за регионално развитие.

В тази част документът следва да съдържа описание на подхода, начина и формите за осигуряване на публична информация относно неговото разработване и прилагане, изпълнение на отговорностите и необходимото институционално взаимодействие, както и мерките за мобилизиране и активно участие на партньорите и гражданите. Описанието накратко следва да представя:

* начина и средствата, чрез които ще бъде информирана обществеността и заинтересованите страни за цялостния процес на изготвяне, съгласуване, приемане, актуализиране, изпълнение и оценка на областната стратегия за развитие
* посланията и комуникационните канали за предоставяне на обществена информация относно необходимостта, характера и целите на планираните действия, потенциалните ползи, резултатите и въздействието от прилагането на стратегията;
* механизма за консултиране в хода на изпълнение на стратегията чрез организиране на публични дискусии, в т.ч. чрез интернет и други форми;
* участието във формални структури за наблюдение на постигнатия напредък по изпълнението на стратегията, за териториално сътрудничество и партньорство, възлагане на независими оценки и проучвания, подготовка на важни проекти с регионално значение и др.

Като цяло прилагането на принципа на партньорство и прозрачност подобрява качеството на областната стратегия за развитие и ефективността на нейното изпълнение. Освен това въвеждането и спазването на този принцип създава обективни предпоставки и условия за привличане и ефективно усвояване на повече европейски средства за развитие на областта.

Ключова роля за осигуряването на публичност и прозрачност на стратегическото планиране на регионалното развитие на територията на областта има областният управител и ръководената от него областна администрация. Областният съвет за развитие също така трябва да гарантира прилагането на принципа на партньорство, публичност и прозрачност във връзка с изпълнението на стратегията и да съдейства за мобилизиране и ефективна координация на усилията на местно ниво.

1. **Актуализация на ОСР:**

Изменение и актуализация на областните стратегии за развитие се допуска:

* при съществени промени на икономическите и социалните условия в областта;
* в съответствие с актуализирания документ за изпълнение на регионалния план за развитие;
* в резултат на промени в свързаното национално законодателство или в законодателството на ЕС;
* при съществени промени в секторни стратегии и програми, влияещи върху изпълнението на областната стратегия;
* при промени в териториалния обхват на идентифицираните територии със специфични характеристики или районите за целенасочена подкрепа.

За актуализиране на областната стратегия за развитие се разработва актуализиран документ за изпълнение, който я допълва, като неговото изработване и приемане се извършва при условията и по реда на изработване и приемане на областната стратегия за развитие.

**Приложения:**

Приложение1: Обща оценка на необходимите ресурси;

Приложение 2: Списък на общите индикатори в областта на регионалната политика и за постигане на растеж и заетост чрез ЕСИФ за периода 2021-2027 г.;

Приложение 3: Индикативен модел (алгоритъм) за разработване на целите и приоритетите на областната стратегия за развитие.